Τερέσα Χιλ δε Βιδάουρε

Η Τερέσα Χιλ δε Βιδάουρε, ισπαν.: Teresa Gil de Vidaure (απεβ. στις 15 Ιουλίου 1285) ήταν η σύζυγος του βασιλιά Ιακώβου Α΄ της Αραγωνίας, σύμφωνα με το κοινό δίκαιο, αλλά ποτέ δεν έγινε βασίλισσα. Ισχυριζόμενος ότι ήταν λεπρή, ο Ιάκωβος Α΄ την εγκατέλειψε, για να επιδιώξει αιμομικτική σχέση με τη Βερενγουέλα Αλφόνσο. Η Τερέσα Χιλ απεβίωσε σε απομόνωση σε ένα μοναστήρι, που είχε ιδρύσει η ίδια.

 Βασιλική ερωμένη 
Η Τερέζα Ζιλ δε Βιδάουρε γεννήθηκε στη Ναβάρα από τον ευγενή Χουάν δε Βιδάουρε. Λέγεται ότι ήταν μία γυναίκα εξαιρετικής ομορφιάς, και ο βασιλιάς Ιάκωβος Α΄ την προσέλκυσε. Τού ζήτησε να τής υποσχεθεί ότι θα τη νυμφευόταν. Εκείνος έδωσε την υπόσχεση, αλλά την αθέτησε, νυμφευόμενος τη Γιολάνδη της Ουγγαρίας τον Δεκέμβριο του 1235.  Ο βασιλιάς και η Τερέσα Χιλ, η οποία τελικά παντρεύτηκε τον Σάντσο Πέρεθ δε Λοδόσα, συνέχισαν τη σχέση τους καθ' όλη τη διάρκεια τού γάμου του με τη βασίλισσα Γιολάνδη. 

 Κρυφός γάμος 
Η Τερέσα Χιλ ήταν ήδη χήρα, όταν η βασίλισσα απεβίωσε το 1251, αφήνοντας το ζευγάρι ελεύθερο να συνεχίσει τη σχέση του ανοιχτά, και να συνάψει έναν γάμο βάσει του κοινού δικαίου, μη καθαγιασμένο από τη Ρωμαιοκαθολική Εκκλησία. Το 1255 ο βασιλιάς εξέδωσε ένα διάταγμα, που παραχωρούσε στην Τερέσα Χιλ το αφορολόγητο κάστρο της Χέρικα, το οποίο θα κληρονομούσαν οι απόγονοί τους, άνδρες ή γυναίκες, μετά το τέλος της.  Δύο χρόνια αργότερα, της παραχώρησε τα χωριά Μπέχις, Λίρια, Ανδίγια και Αλτούρα.  Τα διατάγματα δεν αναφέρουν την Τερέσα Χιλ ως σύζυγο του βασιλιά. Στην πραγματικότητα, η μορφή τους είναι αυτή που χρησιμοποιείται για τα συμβόλαια παλλακείας. Έτσι, οι ιστορικοί την έχουν μερικές φορές αναφέρει ως παλλακίδα του βασιλιά, αλλά η επιστολή του Ιακώβου προς τον πάπα Κλήμη Δ΄ το 1265 επιβεβαιώνει ότι ήταν παντρεμένοι. Παρ' όλα αυτά, δεν έγινε ποτέ βασίλισσα.  Το ζεύγος απέκτησε τον πρώτο τους γιο, τον Ιάκωβο, γύρω στο 1255, και τον δεύτερο, τον Πέτρο, περίπου το 1259.

 Το μεγάλο ζήτημα του βασιλιά 
Το 1265 ο γάμος άρχισε να διαλύεται. Ο Ιάκωβος Α΄ απέκτησε μία άλλη ερωμένη, την εξαδέλφη του Βερενγκουέλα Αλφόνσο . Ο πάπας τον επέπληξε αυστηρά για αυτή την αιμομικτική σχέση. Ο βασιλιάς ήθελε να τερματίσει τον γάμο, και αποκήρυξε την Τερέσα Χιλ με το πρόσχημα ότι είχε προσβληθεί από λέπρα.   Και οι δύο έγραψαν στον Κλήμη Δ΄ σχετικά με την ακύρωση της ένωσης. Ο βασιλιάς για να τη ζητήσει, και η σύζυγός του να την αποτρέψει. Ο πάπας έκρινε ότι, αν και δεν είχε εγκριθεί από την Εκκλησία, ο γάμος είχε ολοκληρωθεί, και επομένως ήταν αδιάλυτος.  Επέπληξε έντονα τον βασιλιά που ζήτησε -ακόμη και- την ακύρωση. 

Ο Κλήμης Δ΄ απεβίωσε το 1268, και ο Ανδρές Αλβαλάτ, επίσκοπος της Βαλένθια, κήρυξε τον γάμο άκυρο. Ο διάδοχος τού Κλήμη Δ΄, πάπας Γρηγόριος Ι΄, επέτρεψε την εξέταση τής υπόθεσης στη Ρώμη, και επιβεβαίωσε την απόφαση τού προκατόχου του.  Ο Ιάκωβος Α΄ επιχείρησε ξανά την ακύρωση τού γάμου το 1275, αυτή τη φορά ισχυριζόμενος ότι είχε ερωτικές σχέσεις με την εξαδέλφη τής Τερέσα Χιλ πριν από τον γάμο τους (κάτι που θα καθιστούσε τον γάμο άκυρο), αλλά το επιχείρημα δεν ήταν πιο επιτυχημένο από το προηγούμενο. 

 Απομόνωση 
μικρογραφία|Καταστατικό σχετικά με τον πύργο της Aλμουδάινα και το κάστρο των Πλάνες, που εκδόθηκε από την Tερέσα Χιλ δε Βιδάουρε και τον γιο της Χάουμε δε Χέρικα το 1278.
Η Τερέσα Χιλ αναγκάστηκε να περάσει το υπόλοιπο της ζωής της στο κιστερκιανό μοναστήρι της Θαϊδία δε Βαλένθια, το οποίο είχε ιδρύσει η ίδια.  Απεβίωσε στις 15 Ιουλίου 1285, και τάφηκε στο μοναστήρι. Ο τάφος δεν σώζεται πλέον, αν και το επιτύμβιο επίγραμμα σώζεται. 

 Αναφορές 

Κατηγορία:Εταιρεία των Ναβαρραίων